Title: Úrad vlády SR
Author: Jozef Dančo
Last saved by: agenda0

Úrad vlády SR					                 Na rokovanie vlády SR
Sekcia hospodárskej politiky					       dňa 7. 11.  2001
								                  k číslu 7364/ 2001
								                  bod č. 9

S t a n o v i s k o

k „Návrhu opatrení v oblasti zavedenia nákladových a cenových kalkulácií pri všetkých trhových tovaroch a službách poskytovaných orgánmi štátnej správy v súlade s dokumentom Audit“
_____________________________________________________________________________________

I.

	Návrh predkladá ministerka financií na základe uznesenia vlády č. 694/2000, bod C.35. Má širšie určenie, za základný problém možno určiť, aby rozpočtové a príspevkové organizácie, ktoré poskytujú trhové služby alebo tovary, vypracúvali nákladové a cenové kalkulácie a podľa nich účtovali platby prijímateľom týchto tovarov a služieb.  Týmto sa má zabrániť, aby verejné prostriedky neboli neefektívne vynakladané a využívané na dotovanie trhových tovarov a služieb a nenarušovali sa  pravidlá hospodárskej súťaže.

II.

	Návrh si vyžiada zásadnejšie zmeny v rozpočtovej sfére, ako tie, ktoré sú uvedené. Súvisia s podstatnou zmenou systému hospodárenia verejnej správy a jej rozpočtových a príspevkových organizácií. Taktiež súvisia so zmenami organizácie trhu so službami a tovarmi poskytovanými týmito organizáciami. Premietnu sa nielen do vnútornej organizácie práce, účtovníctva, financovania, a administratívy týchto organizácií, ale majú dosah aj na celý rozpočtový proces vrátane štátneho rozpočtu a zúčtovania s ním. 
V stručnom stanovisku nemožno uviesť všetky dôsledky a problémy spojené s týmito opatreniami a  argumenty, preto sa obmedzíme iba na vymenovanie aspoň tých, ktoré považujeme za  najvýznamnejšie: 

1.	posilňuje sa nezreteľná a  posúvateľná hranica medzi tovarmi a službami, ktoré budú rozpočtové a príspevkové organizácie poskytovať za úplatu podľa cenovej kalkulácie a tými, ktoré budú poskytované vo verejnom záujme a preto bezplatné, 
2.	nenaznačuje sa riešenie prípadov, keď totožné trhové tovary a služby, ktoré  poskytujú tieto organizácie, poskytujú aj iné  neziskové alebo iné organizácie, vznik súťaživosti a dôsledky z toho vyplývajúce,
3.	uplatnenie navrhovaných opatrení pravdepodobne ukončí činnosť doterajších príspevkových organizácií, čo je jeho pozitívom,
4.	otvorí sa priestor pre rozšírenie zmluvného partnerstva medzi štátom a ktoroukoľvek organizáciou, ktorá môže poskytovať takéto služby a tovary, čo môže mať priaznivý účinok na kvalitu, rozsah a náklady ich poskytovania, 
5.	v rozpočtových a  príspevkových organizáciach  vyvolá potrebu zaviesť účtovníctvo, výkazy a štatistiku  platnú pre hospodárske organizácie resp.  organizácie budú udržiavať dva okruhy účtovania, jeden pre zúčtovanie vzťahov so štátnym rozpočtom a jeden pre ostatné hospodárenie,
6.	zavedenie navrhovaného postupu si vyžiada nové ocenenie majetku v správe týchto organizácií, najmä HIM, jeho úplnú inventarizáciu a vypracovanie odpisových rozvrhov, pravidelné odpisovanie majetku a vznik  systému narábania s odpismi. Odpisy nemôžu byť príjmom štátneho rozpočtu, štátna správa bude spravovať zdroje reprodukcie im zvereného majetku, čím sa podstatne mení systém rozpočtového hospodárenia,
7.	systém nákladových a cenových kalkulácií, akokoľvek zjednodušený, musí byť preukazný a kontrolovateľný, zbavený možnosti presunúť náklady na neefektívne činnosti do kalkulácií platených tovarov a služieb, teda oddelené účtovanie o nákladoch,
8.	nové požiadavky na kontrolné činnosti zo strany štátu i verejnosti,
9.	vznikne problém primeranej  výnosovosti majetku rozpočtových organizácií a miery výnosu, ktorý sa bude zahrňovať do nákladových kalkulácií. Bude to výnosovosť podnikateľská, voľne diferencovaná alebo nejako upravená? Upravená však znehodnotí trhový princíp vnášaný do hospodárenia rozpočtových organizácií. 
10.	aký charakter majú dividendy, presnejšie zisk dosahovaný organizáciami štátnej správy? Je to výnos určený pre štát, danú organizáciu alebo bude spravovaný parlamentom  či  vracaný občanom ako daňový preplatok?
11.	systém nevhodne predpokladá  určité výnimky  z ustanovení, tieto treba vylúčiť alebo použiť iba výnimočne,
12.	 uplatnenie uvedených opatrení si vyžiada náročnú definičnú prácu a rozhraničenie činností, ktoré sú verejné a ktoré sú podnikateľské. Otázkou je, či živnostenský zákon, ktorý nebol založený na oddelení verejných statkov od súkromných, na takéto delenie postačuje, či obsahuje všetky činnosti a nespôsobí nadmerný objem výnimiek,
13.	aj keď nie je známy rozsah služieb a tovarov, ktorých sa navrhované opatrenia dotknú, treba vziať do úvahy, že budú mať finančný dosah na rozpočtové a príspevkové organizácie, ktoré takéto tovary a služby poskytujú. Zvýšia nároky na prácu, počty pracovníkov a náklady a toto by bolo žiadúce poznať,
14.	 do rozpočtovej sféry a štátnej správy sa týmito opatreniami zavádza princíp trhovosti.  Otázkou je, či by nebolo správne uvažovať o uplatnení tohto princípu na všetky ich činnosti.  Zásady účtovania, kalkulovania nákladov a tvorby cien možno využiť aj pri verejných statkoch, pravda, treba navrhnúť mechanizmus zabránenia  tlaku  na neodôvodnené zvyšovanie cien služieb a tovarov, ktoré poskytujú. Kalkulácie nákladov totiž neochránia štát a ani občanov pred nehospodárnosťou a neekvivalentnosťou úžitku zo služby alebo tovaru a jeho ceny. 

III.

	 Predložený dokument  neprešiel medzirezortným pripomienkovaním a otázne je, či sa už v tomto štádiu nemal pokúsiť o odhad rozsahu tých tovarov a služieb, ktorých sa navrhované opatrenia dotknú. Potom by bolo možné posúdiť, či rozsah prác a náklady neprevýšia dosiahnuteľné efekty. 

IV.

	Uvedené poznámky odporúčame vláde vziať do úvahy pri posudzovaní predloženého návrhu. Pre jeho postupné napĺňanie bude potrebné najskôr vymedziť rozsah, druh a účinok prípadných zmien rozpočtových pravidiel, určiť rozsah a druhy činností, ktorých sa opatrenia môžu dotýkať, vyvolané náklady a dosiahnuteľné efekty. Až potom  bude možné pristúpiť k realizácii návrhu aj v legislatívnej oblasti.

Bratislava 6. 11. 2001